A napokban írtunk arról, hogy egy mangalica, pontosabban Mangalaci lett a Dunaszerdahelyi AC új kabalája. Két nap telt el, de lehet, hogy már nyugdíjazták is.

Fotó: fcdac.sk

Az Új Szónak tűnt fel, hogy Mangalacit gyakorlatilag leradírozta az internetről a dunaszerdahelyi futballklub: a kabalát beharangozó rövid videó lekerült a Youtube-ról, és a DAC egyetlen hivatalos platformján sincs már nyoma. Közleményt egyelőre nem adtak ki a sorsáról.

A DAC eredeti elképzelése az volt, hogy az állat jól fejezi ki a klub értékeit: harcias, szívós és ellenálló. A szurkolók annyira nem díjazták az ötletet, szerintük az ellenfél drukkereinek például jó okot adott volna a röfögéssel hergelésre.